**БАРОКНЕ ТЕНДЕНЦИЈЕ У СРПСКОЈ КЊИЖЕВНОСТИ**

|  |  |
| --- | --- |
|  | * Барок је књижевна епоха која долази после ренесансе и која умногоме представља књижевне и уметничке појаве супротне ренесанси. Јавља се у другој половини XVI века и образује уметничку епоху **између 1570. и 1670. године**. Као и хуманизам и ренесанса, и барок је настао у **Италији**. * Књижевност овог периода најчешће је склона религиозности, мистицизму и наглашавању духовних вредности, јер настаје у доба пуне владавине католичке противреформације. **Одлике** стила су: наглашено украшавање, прекомерност у изразу, гомилање стилских фигура, па и претеривање у описивању и карактеризацијама, развијање смисла за необично, тајанствено, бизарно и парадоксално што је супротност ренесансној тежњи за јасноћом у излагању. * За **књижевне врсте** барока карактеристичне су следеће одлике: * лирика ‒ разноврсност и у версификацији и у тематици; честа је употреба антитеза, парадокса, метафора и игре речи; * епска поезија ‒ настаје тзв. барокни еп (Гундулић *Осман*), који се одликује наглашеном религиозношћу, и особитом симболиком; * проза – нарочиту популарност стичу витешки и пикарски романи; * драма – негује се пасторала (Калдерон, Лопе де Вега). |
|  | Oдликe **српског барока**.   * Српски барок настао је првенствено под утицајем руског барока који је долазио преко светогораца, али и преко украјинског барока и барока који је долазио преко дубровачке књижевности. Одликују га: разуђеност израза, богата метафоричност, алегоричност, религиозност, мисли о варљивости среће, о пролазности и смрти, мотив о подељености у човеку на свесни и несвесни део бића при чему у свесном делу обитава „нечастиви“, опирање чулности, китњасти стил, утицај мистицизма и рационалистичких идеја. Књижевне врсте карактеристичне за српски барок су: молитве, ламенти, беседе и похвална слова. Најизразитији представник је Гаврило Стефановић Венцловић.   Г. С. Венцловић (1680‒1749).   * Г. С. Венцловић (*стефанос* – венац; посрбљавање презимена) био је јеромонах који је живео у „српским“ градовима на територији јужне Угарске током прве половине XVIII века (Ђур, Коморан, Сентандреја). * Осим на српскословенском језику (на коме је писао дела за црквене потребе), писао је и дела на народном језику (посебно беседе народу које је држао након службе у цркви). Проповедаоницу је доживљавао као место са кога може снажно деловати на народ и подстаћи га да се понаша у складу са одговарајућим моралним нормама које одговарају принципима вере, и да се приволи образовању и књигама. У томе видимо његов просветитељски значај и можемо га сматрати зачетником српске просветитељске књижевности.      * Г. С. Венцловић пише беседе, житија, похвале, молитве и химне библијским стилом, али у своје дела уноси и историјско и актуелно, моралистичко и поучно. Пише и драмске облике, а сакупљао је и народне пословице, изреке и загонетке. * Књижевно дело Г. С. Венцловића одаје талентованог приповедача који обликује говорну реч на уметнички начин, а садржину, тон и начин казивања прилагођава слушаоцима и делује на њих убедљиво. Његове беседе обилују мноштвом стилских украса који су били карактеристични за барокни стил, па се тако може говорити о барокним елементима у делу Г. С. Венцловић. * Историјске околности: После великих сеоба 1690. године Срби су доспели на територију Јужне Угарске где су засновали своје заједнице и организовали свој верски,економски и културни живот.   ***Црни биво у срцу***  Лирски субјекат пева о ђаволу који се настанио у његовом срцу, који му не да мира, који га стално подстиче на разне мисли и жеље против којих се он бори разумом. Због „црног бивола“-негативног дела свог бића, оно постаје непредвидиво, спремно на порок и зло.  Домаћи задатак  Одговори на питања:  1.Наброј карактеристике српског барока.  2.На ком језику је писао Г.С.Венцловић?  3.Шта је писао Г.С.Венцловић ( наведи књижевне врсте)?  4.Шта представља метафора „црни биво“ у истоименој песми Г.С.Венцловића? |
|  |  |